CELEX: 32016D1073
Language: lt
Date: 1467331200000
Title: 2016 m. liepos 1 d. Komisijos įgyvendinimo sprendimas (ES) 2016/1073 dėl paskirtųjų sandorių rinkų Jungtinėse Amerikos Valstijose lygiavertiškumo pagal Europos Parlamento ir Tarybos reglamentą (ES) Nr. 648/2012 (Tekstas svarbus EEE)

2.7.2016   
            
            
               LT
            
            
               Europos Sąjungos oficialusis leidinys
            
            
               L 178/24
            
         KOMISIJOS ĮGYVENDINIMO SPRENDIMAS (ES) 2016/1073
   2016 m. liepos 1 d.
   dėl paskirtųjų sandorių rinkų Jungtinėse Amerikos Valstijose lygiavertiškumo pagal Europos Parlamento ir Tarybos reglamentą (ES) Nr. 648/2012
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. liepos 4 d. Europos Parlamento ir Tarybos reglamentą (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (1), ypač į jo 2a straipsnio 2 dalį,
   kadangi:
   
               (1)
            
            
               Reglamente (ES) Nr. 648/2012 nustatyti ne biržos išvestinių finansinių priemonių sutarčių tarpuskaitos ir dvišalio rizikos valdymo reikalavimai ir tokioms sutartims taikomi reikalavimai teikti ataskaitas. Reglamento (ES) Nr. 648/2012 2 straipsnio 7 punkte ne biržos išvestinės finansinės priemonės apibrėžiamos kaip išvestinių finansinių priemonių sutartys, nevykdomos reguliuojamojoje rinkoje, kaip apibrėžta Europos Parlamento ir Tarybos direktyvos 2004/39/EB (2) 4 straipsnio 1 dalies 14 punkte, arba reguliuojamai rinkai lygiaverte laikomoje trečiosios valstybės rinkoje pagal Reglamento (ES) Nr. 648/2012 2a straipsnį. Todėl taikant Reglamentą (ES) Nr. 648/2012 visi išvestinių finansinių priemonių sandoriai, kurie atliekami trečiosios šalies rinkoje, kuri nėra laikoma lygiaverte reguliuojamoms rinkoms, yra klasifikuojami kaip ne biržos sandoriai;
            
         
               (2)
            
            
               pagal Reglamento (ES) Nr. 648/2012 2a straipsnį trečiosios valstybės rinka yra laikoma lygiaverte reguliuojamai rinkai, kai ji atitinka teisiškai privalomus reikalavimus, kurie yra lygiaverčiai Direktyvos 2004/39/EB III antraštinėje dalyje nustatytiems reikalavimams, ir yra nuolat vykdoma veiksminga jos priežiūra ir užtikrinamas reikalavimų įvykdymas toje trečiojoje valstybėje;
            
         
               (3)
            
            
               kad trečiosios šalies rinka būtų laikoma lygiaverte reguliuojamai rinkai, kaip ji suprantama Direktyvoje 2004/39/EB, esminis taikomų teisiškai privalomų reikalavimų priežiūros bei vykdymo užtikrinimo tvarkos rezultatas, vertinant pagal pasiekiamus reguliavimo tikslus, turėtų būti lygiavertis Sąjungos reikalavimų rezultatui. Todėl šio lygiavertiškumo vertinimo tikslas yra patikrinti, ar teisiškai privalomi reikalavimai, kurie taikomi paskirtosioms sandorių rinkoms Jungtinėse Amerikos Valstijose (toliau – JAV), yra lygiaverčiai Direktyvos 2004/39/EB III antraštinėje dalyje nustatytiems reikalavimams ir ar nuolat vykdoma veiksminga tų rinkų priežiūra ir užtikrinamas reikalavimų įvykdymas. Rinkos, kurios šio sprendimo priėmimo dieną yra gavusios leidimą veikti kaip paskirtosios sandorių rinkos, turėtų būti įvardytos kaip rinkos, kurios laikomos lygiavertėmis reguliuojamai rinkai, kaip ji suprantama Direktyvoje 2004/39/EB;
            
         
               (4)
            
            
               paskirtosios sandorių rinkos yra prekybos valdybos, kurių veiklos priežiūrą vykdo Biržos prekių ateities sandorių prekybos komisija (angl. CFTC) pagal Prekių biržos įstatymo (angl. CEA), 7 USC 7, 5 skirsnį. Paskirtosioms sandorių rinkoms, kurios yra gavusios leidimą veikti JAV, taikomus teisiškai privalomus reikalavimus sudaro CEA, kuris kartu su Biržos prekių ateities sandorių prekybos komisijos taisyklėmis (toliau – CFTC taisyklės) nustato paskirtųjų sandorių rinkų veikimo teisinę sistemą. CFTC taisyklių 38 dalyje nurodyti prekybos valdybos veikimo reikalavimai ir nustatyti 23 pagrindiniai principai, kurių iš pradžių ir nuolatos turi laikytis paskirtosios sandorių rinkos. Pagal CFTC taisykles reikalaujama, kad paskirtosios sandorių rinkos valdytų prekybos sistemą, kuri paprastai pagal CEA reiškia daugiašalę sistemą, kurioje dalyviai gali vykdyti sandorius vadovaudamiesi veikti savo nuožiūra neleidžiančiomis taisyklėmis. Paskirtosios sandorių rinkos nariams turi suteikti nešališką prieigą prie savo rinkų ir paslaugų. Prieigos kriterijai turi būti nešališki, skaidrūs ir taikomi nediskriminuojant. Be to, pagal CFTC taisykles paskirtosioms sandorių rinkoms taikomi organizaciniai reikalavimai, susiję su interesų konfliktų politika, rizikos valdymu, prekybos, tarpuskaitos ir atsiskaitymo tvarka, įtraukimo į prekybos sąrašą taisyklėmis ir reikalavimų laikymosi stebėsena. Pagal 2 pagrindinį principą (17 CFR §38.150 (2015)) prekybos valdyba turi nustatyti ir stebėti paskirtųjų sandorių rinkų vidaus taisykles, įskaitant taisykles, kuriomis draudžiama taikyti piktnaudžiaujamojo pobūdžio prekybos praktiką, ir užtikrinti, kad jų būtų laikomasi. Šiuo tikslu jos turi turėti pajėgumų nustatyti, tirti ir taikyti atitinkamas sankcijas bet kokiam asmeniui, pažeidžiančiam kurią nors paskirtosios sandorių rinkos vidaus taisyklę;
            
         
               (5)
            
            
               paskirtosioms sandorių rinkoms, kurios yra gavusios leidimą veikti JAV, taikomais teisiškai privalomais reikalavimais, kurie yra nustatyti paskirtųjų sandorių rinkų veikimo teisinėje sistemoje, pasiekiama esminių rezultatų, kurie yra lygiaverčiai Direktyvos 2004/39/EB III antraštinėje dalyje nustatytų reikalavimų taikymo rezultatui šiose srityse: leidimų suteikimo procedūros, sąvokų reikalavimų, prieigos prie paskirtosios sandorių rinkos, organizacinių reikalavimų, vyresniajai vadovybei taikomų reikalavimų, leidimo prekiauti išvestinėmis finansinėmis priemonėmis, prekybos išvestinėmis finansinėmis priemonėmis sustabdymo ir jų pašalinimo iš prekybos, reikalavimų laikymosi stebėsenos ir prieigos prie tarpuskaitos ir atsiskaitymo tvarkos;
            
         
               (6)
            
            
               pagal Direktyvą 2004/39/EB skaidrumo reikalavimai iki ir po sandorio sudarymo taikomi tik akcijoms, kuriomis leista prekiauti reguliuojamoje rinkoje. Kadangi paskirtosiose sandorių rinkose akcijomis neprekiaujama ir neleidžiama prekiauti, Komisija mano, kad tų reikalavimų vertinimas nėra svarbus šio sprendimo taikymo tikslais;
            
         
               (7)
            
            
               todėl reikėtų daryti išvadą, kad JAV įsisteigusioms paskirtosioms sandorių rinkoms taikomais teisiškai privalomais reikalavimais pasiekiama rezultatų, kurie yra lygiaverčiai Direktyvos 2004/39/EB III antraštinėje dalyje nustatytų reikalavimų taikymo rezultatams;
            
         
               (8)
            
            
               paskirtųjų sandorių rinkų veiklą prižiūri CFTC. CFTC reikalavimų laikymosi programos pagrindinis tikslas yra įvertinti, ar paskirtoji sandorių rinka laikosi jai taikomų CEA nuostatų, įskaitant 23 pagrindinius principus, kurių paskirtosios sandorių rinkos privalo laikytis, ir CFTC taisyklių, kuriomis įgyvendinami tie pagrindiniai principai. Šiuo tikslu CFTC tikrina, kaip paskirtosios sandorių rinkos laikosi pagrindinių principų ir taisyklių, susijusių su prekybos priežiūra, rinkos priežiūra, audito seka ir paskirtosios sandorių rinkos drausminėmis programomis. Naudodama rinkos priežiūros programą CFTC stebi prekiautojus siekdama užtikrinti, kad jie laikytųsi CEA ir CFTC taisyklių. Šiuo tikslu priežiūros programa stebi prekybos veiklą paskirtosiose sandorių rinkose, ateities sandorių pozicijas, ateities sandorius ir apsikeitimo sandorių pozicijas, kad galėtų nustatyti piktnaudžiavimo rinka praktiką ir užkirsti jai kelią ir užtikrinti, kad būtų laikomasi CEA ir CFTC taisyklių. Be to, rinkos peržiūros programa peržiūri visus įrašus apie paskirtosios sandorių rinkos taisykles, o produktų peržiūros programa peržiūri įrašus apie produktų sąlygas; abi programos peržiūri įrašus, kad būtų užtikrintas derėjimas su CEA ir CFTC taisyklėmis;
            
         
               (9)
            
            
               CFTC taip pat turi su vykdymo užtikrinimu susijusių įsipareigojimų. Pagal CEA 6b skirsnį CFTC gali nurodyti nutraukti konkrečią veiklą ir skirti civilines ar baudžiamąsias sankcijas, jei nustatoma, kad paskirtoji sandorių rinka pažeidė CEA arba CFTC taisykles. Pagal CEA 6c skirsnio a punktą CFTC taip pat gali pateikti ieškinį JAV federaliniame teisme bet kuriam registruotam subjektui ar bet kuriam kitam asmeniui, pažeidusiam CEA nuostatas ir atitinkamas CFTC taisykles ir nurodymus. Paskirtosios sandorių rinkos prisiima tam tikrų priežiūros įsipareigojimų ir yra reikalaujama, kad jos stebėtų, kaip laikomasi kiekvienos paskirtosios sandorių rinkos vidaus taisyklių, ir užtikrintų, kad jų būtų laikomasi. Pagal įgaliojimus veikti esant kritiniams atvejams (CEA § 8a(9)) CFTC leidžiama paskirtajai sandorių rinkai nurodyti imtis tokių veiksmų, kurie, CFTC manymu, yra reikalingi norint išlaikyti arba atkurti tvarkingą prekybą konkrečiu išvestinių finansinių priemonių sandoriu arba jį likviduoti. Taip pat reikalaujama, kad paskirtosios sandorių rinkos turėtų tvarką ir išteklių, kad galėtų veiksmingai užtikrinti savo vidaus taisyklių vykdymą;
            
         
               (10)
            
            
               todėl reikėtų daryti išvadą, kad JAV nuolat vykdoma veiksminga paskirtųjų sandorių rinkų priežiūra ir užtikrinamas reikalavimų vykdymas;
            
         
               (11)
            
            
               todėl turėtų būti laikoma, kad paskirtųjų sandorių rinkų, kurios yra gavusios leidimą veikti JAV, atveju Reglamento (ES) Nr. 648/2012 2a straipsnyje nustatytos sąlygos yra tenkinamos;
            
         
               (12)
            
            
               šis sprendimas grindžiamas teisiškai privalomais reikalavimais, taikomais paskirtosioms sandorių rinkoms JAV šio sprendimo priėmimo metu. Komisija turėtų toliau reguliariai stebėti paskirtosioms sandorių rinkoms taikomos teisinės ir priežiūros tvarkos pokyčius ir sąlygų, kuriomis remiantis priimtas šis sprendimas, vykdymą. Visų pirma Komisiją šį sprendimą turėtų peržiūrėti atsižvelgdama į tai, kad pradedamas taikyti Europos Parlamento ir Tarybos reglamentas (ES) Nr. 600/2014 (3) ir Europos Parlamento ir Tarybos direktyva 2014/65/ES (4);
            
         
               (13)
            
            
               reguliari teisinės ir priežiūros tvarkos, taikomos paskirtosioms sandorių rinkoms JAV, peržiūra neturi poveikio Komisijos galimybei bet kada atlikti specialią peržiūrą, kai dėl atitinkamų pokyčių Komisijai būtina iš naujo įvertinti šiuo sprendimu patvirtintą lygiavertiškumą. Dėl tokio pakartotinio įvertinimo šis sprendimas gali būti panaikintas;
            
         
               (14)
            
            
               šiame sprendime numatytos priemonės atitinka Europos vertybinių popierių komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Taikant Reglamento (ES) Nr. 648/2012 2 straipsnio 7 dalį, prekybos valdybos, kurias Biržos prekių ateities sandorių prekybos komisija paskyrė sandorių rinkomis Jungtinėse Amerikos Valstijose ir kurios išvardytos priede, laikomos lygiavertėmis reguliuojamoms rinkoms, apibrėžtoms Direktyvos 2004/39/EB 4 straipsnio 1 dalies 14 punkte.
   2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2016 m. liepos 1 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 201, 2012 7 27, p. 1.
   
      (2)  2004 m. balandžio 21 d. Europos Parlamento ir Tarybos direktyva 2004/39/EB dėl finansinių priemonių rinkų, iš dalies keičianti Tarybos direktyvas 85/611/EEB, 93/6/EEB ir Europos Parlamento ir Tarybos direktyvą 2000/12/EB bei panaikinanti Tarybos direktyvą 93/22/EEB (OL L 145, 2004 4 30, p. 1).
   
      (3)  2014 m. gegužės 15 d. Europos Parlamento ir Tarybos reglamentas (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (OL L 173, 2014 6 12, p. 84).
   
      (4)  2014 m. gegužės 15 d. Europos Parlamento ir Tarybos direktyva 2014/65/ES dėl finansinių priemonių rinkų, kuria iš dalies keičiama Direktyva 2011/61/ES ir Direktyva 2002/92/EB (OL L 173, 2014 6 12, p. 349).
   
      PRIEDAS
      1 straipsnyje nurodytos paskirtosios sandorių rinkos Jungtinėse Amerikos Valstijose:
      
                  a)
               
               
                  Cantor Futures Exchange, L.P.
               
            
                  b)
               
               
                  CBOE Futures Exchange, LLC
               
            
                  c)
               
               
                  Chicago Board of Trade (Board of Trade of the City of Chicago, Inc.)
               
            
                  d)
               
               
                  Chicago Mercantile Exchange, Inc.
               
            
                  e)
               
               
                  Commodity Exchange, Inc.
               
            
                  f)
               
               
                  ELX Futures, L.P.
               
            
                  g)
               
               
                  Eris Exchange, LLC
               
            
                  h)
               
               
                  ICE Futures U.S., Inc.
               
            
                  i)
               
               
                  Minneapolis Grain Exchange, Inc.
               
            
                  j)
               
               
                  New York Mercantile Exchange, Inc.
               
            
                  k)
               
               
                  Nodal Exchange, LLC
               
            
                  l)
               
               
                  North American Derivatives Exchange, Inc.
               
            
                  m)
               
               
                  OneChicago LLC
               
            
                  n)
               
               
                  TrueEX LLC
               
            
                  o)
               
               
                  NASDAQ Futures, Inc.